

**Výzva na účasť na prípravných trhových konzultáciách pre účel dodania agendového systému pre dohľad a reguláciu (ASDR).**

(podľa § 25 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, ďalej len „zákon o verejnom obstarávaní“)

**Identifikácia verejného obstarávateľa**

Názov: Národná banka Slovenska

Sídlo: I. Karvaša 1, 813 25 Bratislava, Slovenská republika

IČO: 30844789

Internetová adresa (URL): [www.nbs.sk](http://www.nbs.sk)

Kontaktná osoba: Ing. Milan Kučera

Kontaktná adresa: I. Karvaša 1, 813 25 Bratislava, Slovenská republika

Telefón: +421 918 720 369

E-mail: milan.kucera@nbs.sk

(ďalej len „verejný obstarávateľ“)

Národná banka Slovenska ako verejný obstarávateľ podľa ust. § 7 ods.1 písm. d) zákona o verejnom obstarávaní týmto informuje hospodárske subjekty o plánovanom postupe verejného obstarávania,  o  uskutočnení odborných konzultácií s cieľom získania informácií pre stanovenie nediskriminačného opisu predmetu verejného obstarávania a zároveň vyzýva hospodárske subjekty na účasť na prípravných trhových konzultáciách (ďalej len „PTK“) zverejnených **18.07.2022** na webovom sídleNárodnej banky Slovenska, pričom PTK budú realizované písomnou komunikáciou prostredníctvom elektronickej pošty s kontaktnou osobou verejného obstarávateľa.

**Účel PTK**

Dohľad a regulácia finančného trhu sú jednými z kľúčových činností Národnej banky Slovenska (NBS). Aj v týchto oblastiach je však nevyhnutná modernizácia a zefektívnenie postupov. NBS sa preto rozhodla, že aj dohľad a regulácia potrebujú „nový look“. V blízkej dobe preto plánuje zrealizovať projekt pod názvom „Agendové systémy dohľadu a regulácie“ (ASDR).

Štúdia uskutočniteľnosti potvrdila, že procesy v týchto dvoch kľúčových oblastiach činnosti centrálnej banky potrebujú modernizáciu a digitalizáciu. Prieskum ukázal, že výmena informácií, či už vo vnútri banky, alebo aj s externými subjektami nie je efektívna, pri výkone dohľadu je potrebných veľa manuálnych vstupov a činností, a v neposlednom rade sa zistilo, že manažment v oblasti dohľadu nie je plne elektronizovaný.

NBS sa preto rozhodla realizovať zákazku, ktorej výsledkom bude dodanie komplexného, procesne orientovaného agendového systému v oblasti dohľadu a regulácie finančného trhu (ASDR).

Zavedenie ASDR by malo priniesť:

* šetrenie času na strane zamestnanca NBS vďaka nižšej administratívnej záťaži
* zefektívnenie komunikácie s dohliadanými subjektmi a externými inštitúciami
* vyššiu výkonnosť procesov ušetrením času na strane zamestnancov, resp. vyššiu kvalitou výstupov/výsledkov/procesov
* zefektívnenie spracovania a získavania údajov pre účely výkonu dohľadu;
* digitalizovanie procesu dohľadu
* šetrenie materiálnych výdavkov na strane NBS pri doručovaní výstupov
* auditovateľnosť procesov
* elektronizáciu a automatizáciu procesov
* dostupnosť dát pre iné agendy NBS
* optimalizácia komunikácie so subjektmi pri tvorbe legislatívnych a nelegislatívnych materiálov
* zachovanie inštitucionálneho know-how a historickej pamäte

Projekt má zabezpečiť digitalizáciu a aplikačnú podporu procesov a pracovných postupov v oblasti dohľadu a regulácie s cieľom odbúrať nepotrebné „papierové“ kroky a podporiť zvýšenie efektivity práce zamestnancov NBS v týchto oblastiach. Výsledkom bude existencia jedného centrálneho systému - ktorý bude obsahovať všetky potrebné informácie na efektívne vykonávanie agendy.

Národná banka Slovenska plánuje vyhlásiť verejné obstarávanie zákazky na prelome septembra/ októbra 2022, ako verejnú súťaž nadlimitnej zákazky, ktorej predmetom je dodanie agendového systému pre dohľad a reguláciu (ASDR).

Účelom PTK je predstavenie nového projektu z technologickej a funkčnej roviny a získanie odpovedí na otázky uvedené v prílohe č. 2 tejto výzvy (ďalej len „otázky“), týkajúcich sa najmä optimalizácie technických a funkčných požiadaviek predmetu zákazky, doby realizácie predmetu zákazky a stanovenia aktuálnej predpokladanej hodnoty zákazky.

**Spôsob komunikácie**

Písomná komunikácia prostredníctvom elektronickej pošty - milan.kucera@nbs.sk

**Požiadavky kladené na účastníkov, ktorí sa chcú zúčastniť PTK**

Verejný obstarávateľ sa s ohľadom na vedomosti a skúsenosti relevantných hospodárskych subjektov, ktoré sa chcú zúčastniť prípravných trhových konzultácií rozhodol zverejniť nasledujúce požiadavky:

* rozhodnutie zúčastniť sa musí byť slobodné a vážne.
* samotných PTK sa budú môcť zúčastniť len účastník a/alebo ich zástupcovia, ktorí sú si vedomí zákonnej úpravy PTK, dôsledkov vyplývajúcich z ich účasti na PTK a súhlasia s nimi (§ 25 a § 40 ods. 7 zákona o verejnom obstarávaní).
* zúčastnená osoba na PTK sa preukáže poverením od osoby oprávnenej konať za účastníka v elektronickej podobe.

**Lehota zaslania odpovedí**

Účastníci PTK zašlú svoje odpovede na otázky do **05.08.2022, 12:00 hod.**

**Poskytnuté dokumenty**

Bližšie informácie o predmete PTK sa nachádzajú v samostatných prílohách tejto výzvy.

V rámci PTK predkladá Národná banka Slovenska účastníkom súbor dokumentov, informácií a požiadaviek, ktoré by mali v tejto podobe slúžiť ako podklad pre prípravu opisu predmetu zákazky  v súťažných podkladoch vo verejnom obstarávaní. Zároveň je snahou poskytnúť do verejnej súťaže taký rozsah informácii a dokumentov a požadovať takú kvalitu, ktoré pomôžu uchádzačom predložiť čo najlepšiu ponuku pre pokrytie požadovaných služieb.

**Ďalšie informácie**

Verejný obstarávateľ pripúšťa, že v prípade, ak sa to zo získaných informácií v procese prípravných trhových konzultácií bude javiť ako účelné, budú prípravné trhové konzultácie pokračovať aj ďalším kolom či kolami, prípadne ďalšou priamou komunikáciou s účastníkmi, ktorí vznesú pripomienky.

Verejný obstarávateľ týmto vyhlasuje, že v spojitosti s prípravnými trhovými konzultáciami prijme primerané opatrenia v takom rozsahu, aby nedošlo k narušeniu hospodárskej súťaže.

Verejný obstarávateľ zverejnil dokumenty a bližšie informácie k PTK, ktoré sú voľne prístupné na webovom sídle NBS na adrese\_

<https://www.nbs.sk/sk/verejne-obstaravanie/ptk>.

Verejný obstarávateľ záverom vyjadruje svoje presvedčenie, že záujemcovia o budúcu realizáciu zákazky, prejavia záujem o účasť v týchto prípravných trhových konzultáciách, čím prispejú   
k stanoveniu určitých, nediskriminačných a primeraných súťažných podmienok v budúcom verejnom obstarávaní, ktoré zabezpečia účasť širokého okruhu uchádzačov v budúcom verejnom obstarávaní, ako aj efektívne a hospodárne vynaloženie finančných prostriedkov verejného obstarávateľa na predmet zákazky.

**Prílohy**

Príloha č. 1 – PTK\_01\_Popis\_ASDR

Príloha č. 2 – PTK\_02\_Otazky\_ASDR

V Bratislave, dňa 18.07.2022